**Hajdúszoboszló Város Önkormányzata Képviselő-testületének**

**10/2017. (IV. 20.) önkormányzati rendelete**

**a partnerségi egyeztetés szabályairól**

Hajdúszoboszló Város Önkormányzatának Képviselő-testülete az Alaptörvény 32. cikk (2) bekezdésében megahatározott eredeti jogalkotói hatáskörében, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 5. pontjában meghatározott feladatkörében eljárva, az önkormányzat szervezeti és működési szabályáról szóló 19/2014. (XI. 27.) önkormányzati rendelet 17. § (3) bekezdésében biztosított véleményezési jogkörében eljáró Hajdúszoboszló Város Önkormányzata Képviselő-testületének Igazgatási, Nevelési, Egészségügyi, Szociális Bizottsága véleményének kikérésével a következőket rendeli el:

**I. fejezet**

**Az egyeztetésben résztvevő partnerek köre**

**1. §**

(1) A település közigazgatási területét részlegesen érintő településfejlesztési koncepció, integrált településfejlesztési stratégia és településrendezési eszközök, valamint a településképi arculati kézikönyv és településképi rendelet készítése esetén a településen lakóhellyel, tartózkodási hellyel, illetve ingatlantulajdonnal, székhellyel, telephellyel rendelkező, a településen működő

1. természetes személy;
2. civil szervezet;
3. gazdálkodó szervezet;
4. egyház;
5. építészeti, mérnöki szakmai szervezet.

(2) A település teljes közigazgatási területét érintő településfejlesztési koncepció, integrált településfejlesztési stratégia és településrendezési eszközök valamint a településképi arculati kézikönyv és településképi rendelet készítése esetén a településen lakóhellyel, tartózkodási hellyel, illetve ingatlantulajdonnal, székhellyel, telephellyel rendelkező, a településen működő

1. természetes személy;
2. civil szervezet;
3. gazdálkodó szervezet;
4. egyház;
5. építészeti, mérnöki szakmai szervezet.

(3) A település teljes közigazgatási területét érintő településfejlesztési koncepció, integrált településfejlesztési stratégia és településrendezési eszközök valamint a településképi arculati kézikönyv és településképi rendelet készítése esetén lakossági fórum is összehívható.

**A partnerek tájékoztatásának módja és eszközei**

**2. §**

(1) A tervezetek, valamint az előzetes tájékoztatási és véleményezési dokumentáció (tájékoztató anyag) közzétételét, továbbá az ezzel kapcsolatos tájékoztatást a főépítész végzi.

(2) A partnerek általános tájékoztatásának eszközei:

1. a tájékoztató anyagnak az önkormányzat hivatalos honlapján való megjelentetése;
2. a tájékoztató anyagnak a helyi, önkormányzati médiában való megjelentetése;
3. az önkormányzat (a polgármesteri hivatalban található) hivatalos hirdetőtábláján hirdetmény kifüggesztése;
4. egyes partnerek tájékoztatása külön, tértivevényes levél megküldésével is történhet.

(2) A település egészét érintő esetekben, a véleményezési szakasz lezárása előtt - a polgármester megbízása alapján - a főépítész gondoskodik lakossági fórum összehívásáról és lebonyolításáról, igény szerinti számban és alkalommal.

(3) A megjelentetett, kifüggesztett, illetve megküldött tájékoztató anyaggal kapcsolatban az abban megjelölt időpontig bárki észrevételt, javaslatot tehet, vagy véleményt nyilváníthat, amelyet írásban, papír alapon, vagy elektronikus levél (e-mail) formájában nyújthat be az anyagban megjelölt posta- vagy e-mail-címre. A főépítész egyes partnerek számára szakmai konzultációt biztosíthat.

**A javaslatok, vélemények dokumentálásának, nyilvántartásának módja**

**3. §**

(1) A beérkezett észrevételeket, javaslatokat, véleményeket a főépítész összegyűjti, majd az ügyirathoz iktatja, és abban megőrzi.

(2) A beérkezett észrevételekről, javaslatokról, véleményekről a főépítész összefoglaló táblázatot készít, ezt az ügyirathoz iktatja, és abban megőrzi.

**Az el nem fogadott javaslatok, vélemények indokolásának módja, dokumentálásuk,** **nyilvántartásuk rendje**

**4. §**

(1) A beérkezett, de el nem fogadott javaslatokat, véleményeket a főépítész írásbeli, szakmai indokolással lát el, ezt az ügyirathoz iktatja, és abban megőrzi.

(2) Az indokolást a főépítész tájékoztatásul megküldi annak, aki a javaslatot, véleményt tette.

(3) Az indokolást a főépítész az összefoglaló táblázatban is feltünteti.

**Az elfogadott koncepció, stratégia és településrendezési eszközök nyilvánosságát biztosító intézkedések**

**5. §**

(1) Az elfogadott koncepciót, stratégiát és településrendezési eszközöket valamint a településképi arculati kézikönyvet és településképi rendeletet tartalmazó dokumentumokat a főépítész az ügyirathoz iktatja, és abban megőrzi.

(2) Az elfogadott koncepciót, stratégiát és településrendezési eszközöket valamint a településképi arculati kézikönyvet és településképi rendeletet az önkormányzat hivatalos honlapján közzé kell tenni. A közzétételért a főépítész a felelős, a határideje a kihirdetést követő 15. nap.

**II. fejezet**

**Záró rendelkezések**

**6. §**

(1) E rendelet a kihirdetése napján lép hatályba.

(2) E rendelet hatálybalépésével egyidejűleg hatályát veszti a 163/2013. (XII. 19.) Képviselő-testületi határozattal jóváhagyott Hajdúszoboszló Város Önkormányzatának szabályzata a településfejlesztési koncepció, az integrált településfejlesztési stratégia és a településrendezési eszközök készítésével és módosításával kapcsolatos partnerségi egyeztetésről.

***Dr. Sóvágó László Dr. Korpos Szabolcs polgármester megbízott jegyző***